Document ID: 32005D0073

KOMISJONI OTSUS,
28. jaanuar 2005,
millega sätestatakse Hongkongist pärit kalatoodete impordi eritingimused
(teatavaks tehtud numbri K(2004) 4612 all)
(EMPs kohaldatav tekst)
(2005/73/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, (1) eriti selle artikli 11 lõiget 1,
ning arvestades järgmist:
(1)
Komisjoni nimel on Hongkongis teostatud ülevaatus, et kontrollida ühendusse saadetavate kalatoodete tootmis-, ladustamis- ja lähetustingimusi.
(2)
Kalatoodete tervishoiukontrolli ja järelevalvet käsitlevate Hongkongi õigusaktide nõudeid võib käsitada samaväärsetena direktiivis 91/493/EMÜ sätestatud nõuetega.
(3)
Eelkõige on toidu- ja keskkonnahügieeni ametkond (“Food and Environmental Hygiene Department (FEHD)”) võimeline tõhusalt kontrollima kehtivate eeskirjade kohaldamist.
(4)
Toidu- ja keskkonnahügieeni ametkond on esitanud ametlikud kinnitused kalatoodete tervishoiukontrolli ja järelevalve standarditele vastavuse kohta, nagu on sätestatud direktiivi 91/493/EMÜ lisa V peatükis, ja hügieeninõuete täitmise kohta, mis on samaväärsed kõnealuses direktiivis sätestatud nõuetega.
(5)
On asjakohane kehtestada üksikasjalikud sätted Hongkongist ühendusse imporditavate kalatoodete kohta vastavalt direktiivile 91/493/EMÜ.
(6)
Samuti on vaja koostada loetelu heakskiidetud ettevõtetest, kalatöötlemislaevadest või külmhoonetest ning loetelu külmutuslaevadest, mis on varustatud vastavalt nõukogu 16. juuni 1992. aasta direktiivile 92/48/EMÜ, millega sätestatakse teatavate laevade pardal töödeldavate kalasaaduste suhtes kohaldatavad minimaalsed hügieeninõuded vastavalt direktiivi 91/493/EMÜ (2) artikli 3 lõike 1 punkti a alapunktile i. Kõnealused loetelud tuleks koostada toidu- ja keskkonnahügieeni ametkonna poolt komisjonile edastatud andmete põhjal.
(7)
On asjakohane kohaldada käesolevat otsust 45 päeva möödumisel pärast selle avaldamist, et tagada vajalik üleminekuaeg.
(8)
Käesolevas otsuses sätestatud meetmed on kooskõlas alalise toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
“Food and Enviromental Hygiene Department (FEHD)” (Toidu- ja keskkonnahügieeni ametkond) on Hongkongi pädev ametiasutus, kes kontrollib ja tõendab kalatoodete vastavust direktiivi 91/493/EMÜ nõuetele.
Artikkel 2
Hongkongist ühendusse imporditud kalatooted vastavad artiklites 3, 4 ja 5 sätestatud nõuetele.
Artikkel 3
1. Iga saadetisega on kaasas nõuetekohaselt täidetud, allkirjastatud, dateeritud ja ühel lehel esitatud veterinaarsertifikaadi nummerdatud originaal, mis vastab I lisas sätestatud näidisele.
2. Veterinaarsertifikaat koostatakse vähemalt ühes selle liikmesriigi ametlikus keeles, kus kontrollimised teostatakse.
3. Veterinaarsertifikaadil on toidu- ja keskkonnahügieeni ametkonna esindaja nimi, ametinimetus ja allkiri ning ametkonna ametlik tempel, mille värvus erineb muude kinnituste värvusest.
Artikkel 4
Kalatooted pärinevad II lisas loetletud heakskiidetud ettevõtetest, kalatöötlemislaevadest või külmhoonetest või registreeritud külmutuslaevadest.
Artikkel 5
Kõikidele pakenditele peab olema kustumatult märgitud sõna “HONGKONG” ja ettevõtte, kalatöötlemislaeva, külmlao või külmutuslaeva registreerimis- või loanumber, välja arvatud juhul, kui on tegemist külmutatud pakendamata kalatoodetega, mis on ette nähtud konservide tootmiseks.
Artikkel 6
Käesolevat otsust kohaldatakse alates 17. märtsist 2005.
Artikkel 7
Käesolev otsus on adresseeritud liikmesriikidele.
Brüssel, 28. jaanuar 2005

Labels: 10
0
3
6
18